Дзэлыкъуэ щIыналъэм и щIыпIэ администрацэхэм я кубок
Дзэлыкъуэ районым хыхьэ Дзэлыкъуэдэс къуажэм щекIуэкIащ щIыналъэм и щIыпIэ администрацэхэм я Iэтащхьэхэм я кубокыр къэхьынымкIэ шахматхэмкIэ зэхьэзэхуэ.
Шахматхэм цIыхухэр драгъэхьэхын папщIэ Дзэлыкъуэ район администрацэм физическэ щэнхабзэмкIэ, спортымрэ туризмэмкIэ и къудамэм къызэригъэпэща зэпеуэм кърихьэлIат гуп 13, дэтхэнэми цIыху щырыщ хэту.
Зэхьэзэхуэм и пэ къихуэу къызэхуэсахэм фIэхъус псалъэкIэ захуигъэзащ Дзэлыкъуэ район администрацэм и Iэтащхьэм и къуэдзэ Дохъушокъуэ Исмэхьил. Абы къыхигъэщащ цIыхум и акъылым зиузэщIын, гъащIэ узыншэ ирихьэкIын папщIэ шахматхэр сэбэп зэрыхъур.
Дзэлыкъуэ район администрацэм и пресс-IуэхущIапIэм и унафэщI Щокъуий Iэминэ хъыбар къызэрыдигъэщIамкIэ, зэхьэзэхуэр хуабжьу удэзыхьэх хъуащ. Абы пашэныгъэр щаубыдащ Дзэлыкъуэкъуажэ и шахматистхэм. Ахэращ щIыналъэм и щIыпIэ администрацэхэм я Iэтащхьэхэм зэIэпах я кубокыр зыIэрыхьар. ЕтIуанэ увыпIэр ялъысащ Совхознэ къуажэм икIахэм. Хэгъэрейхэр, дзэлыкъуэдэсхэр, ещанэщ.
ТекIуахэмрэ къыхэжаныкIахэмрэ медалхэр, щIыхь тхылъхэр, ахъшэ саугъэтхэр иратащ.
Зэхьэзэхуэм кърихьэлIа нэхъыжьыфIхэу Жырыкъ Хьэмидбийрэ (Шордакъ) Гъурыжь Мухьэдрэ (Къармэхьэблэ) гулъытэ хэха хуащIащ. Сэрмакъ щыщ Лыджыдэ Людмилэ зэпеуэм жыджэру зэрыхэтам папщIэ саугъэт щхьэхуэ хуагъэфэщащ.
Къаудыгъу Заур.
